রাবি ও চবিতে অধিভুক্ত হলো ৯ সরকারি কলেজ
রাজশাহীতে চারটি কলেজকে রাজশাহী বিশ্ববিদ্যালয়ে এবং চট্টগ্রামে পাঁচটি কলেজকে চট্টগ্রাম বিশ্ববিদ্যালয়ে (চবি) অধিভুক্ত করা হয়েছে। বৃহস্পতিবার শিক্ষা মন্ত্রণালয়ের এক প্রজ্ঞাপনে এই তথ্য জানানো হয়।
রাজশাহী বিশ্ববিদ্যালয়ে অধিভুক্ত হওয়া কলেজগুলো হলো রাজশাহী সরকারি কলেজ, রাজশাহী সরকারি সিটি কলেজ, রাজশাহী সরকারি মহিলা কলেজ, রাজশাহী নিউ গভঃ ডিগ্রি কলেজ।
চট্টগ্রাম বিশ্ববিদ্যালয়ে অধিভুক্ত কলেজগুলো হলো চট্টগ্রাম সরকারি কলেজ, হাজী মুহাম্মদ মহসিন সরকারি কলেজ, স্যার আশুতোষ সরকারি কলেজ, সরকারি কমার্স কলেজ এবং সাতকানিয়া সরকারি কলেজ।
শিক্ষা মন্ত্রণালয়ের সিনিয়র সহকারী সচিব শতরূপা তালুকদারের সই করা প্রজ্ঞাপনে বলা হয়েছে, প্রধানমন্ত্রীর দেওয়া নির্দেশনা বাস্তবায়নের লক্ষ্যে কলেজগুলোকে অধিভুক্ত করা হয়েছে।
যোগাযোগ করা হলে চবি উপাচার্য প্রফেসর ড. আবু তাহের জানান, বৃহস্পতিবার বিকেলে তিনি বিজ্ঞপ্তিটি পেয়েছেন।
তিনি বলেন, 'আমি সংশ্লিষ্ট কলেজের অধ্যক্ষদের সঙ্গে যোগাযোগ করে আগামীকাল বৈঠকে বসব। আমি তাদের কাছ থেকে কলেজের বিভিন্ন প্রয়োজনীয় তথ্য জেনে নেব।'
তিনি বলেন, 'আমরা অধিভুক্তির প্রক্রিয়ার বিষয়ে পরবর্তী পদক্ষেপ নিয়ে আলোচনা করব এবং তারপরে আমরা শিক্ষা মন্ত্রণালয়ের সচিবের সঙ্গে কথা বলব।'

রাজশাহীতে চারটি কলেজকে রাজশাহী বিশ্ববিদ্যালয়ে এবং চট্টগ্রামে পাঁচটি কলেজকে চট্টগ্রাম বিশ্ববিদ্যালয়ে (চবি) অধিভুক্ত করা হয়েছে। বৃহস্পতিবার শিক্ষা মন্ত্রণালয়ের এক প্রজ্ঞাপনে এই তথ্য জানানো হয়।